Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί των στατιστικών ερευνών που απαιτούνται για τον καθορισμό του δυναμικού παραγωγής των δενδρώνων ορισμένων ειδών οπωροφόρων δένδρων (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

1. ΙΣΤΟΡΙΚΟ

* Η οδηγία 76/625/ΕΟΚ του Συμβουλίου, περί των στατιστικών ερευνών που απαιτούνται για τον προσδιορισμό του δυναμικού παραγωγής των δενδρώνων ορισμένων ειδών οπωροφόρων δένδρων [1], έδωσε στα κράτη μέλη τη δυνατότητα να διεξαγάγουν πέντε πενταετείς έρευνες στον υπόψη τομέα.

[1] ΕΕ L 218 της 11.8.1976, σ. 10.

* Η εμπειρία που αποκτήθηκε από την εφαρμογή της οδηγίας κατέστησε επιτακτική την ανάγκη καθιέρωσης μεγαλύτερης ευελιξίας όσον αφορά τις πρακτικές πτυχές διεξαγωγής της έρευνας.

* Η συνεκτίμηση της ανάγκης αυτής έδωσε την ευκαιρία στις υπηρεσίες της Επιτροπής να προβούν στη σύνταξη μιας νέας οδηγίας, η διατύπωση και η εφαρμογή της οποίας θα ήταν κατά πολύ απλούστερες και σαφέστερες σε σχέση με το παλαιότερο κείμενο που είχε τροποποιηθεί επανειλημμένως.

* Τα στοιχεία ευελιξίας που καθιερώθηκαν στο προτεινόμενο κείμενο αφορούν κυρίως τα ακόλουθα σημεία :

- Mεθοδολογία της έρευνας: αντικατάσταση του σταθερού κατωφλίου με ένα στόχο που θα καθορίζεται βάσει της αντιπροσωπευτικότητας του δείγματος (άρθρο 3 του προτεινόμενου κειμένου).

- Περίοδος διενέργειας της έρευνας : η παλαιά σταθερή περίοδος (άνοιξη) καταργείται. Ο μοναδικός χρονικός περιορισμός που τίθεται αφορά το χρόνο διαβίβασης των αποτελεσμάτων στην Επιτροπή (άρθρο 4 του προτεινόμενου κειμένου). Η ευελιξία αυτή επιτρέπει στα κράτη μέλη να επιλέγουν την πλέον πρόσφορη ημερομηνία για τη διενέργεια της έρευνας.

* Η Επιτροπή εξέδωσε στις 23 Νοεμβρίου 2000 πρόταση νέας οδηγίας (COM(2000) 753) [2] την οποία υπέβαλε στο Ευρωπαϊκό Κοινοβούλιο και στο Συμβούλιο.

[2] ΕΕ C 96 E της 27.3.2001, σ. 212.

* Η ομάδα « Γεωργικές Στατιστικές » και η « Ειδική Επιτροπή Γεωργίας » του Συμβουλίου που συνήλθαν το Δεκέμβριο του 2000 και τον Ιανουάριο του 2001 αντίστοιχα, εξέτασαν το προτεινόμενο από την Επιτροπή κείμενο χωρίς να επιφέρουν ουσιαστικές τροποποιήσεις.

* Κατά τη σύνοδο ολομέλειας της 13ης Ιουνίου 2001, το Ευρωπαϊκό Κοινοβούλιο ενέκρινε την πρόταση της Επιτροπής με 2 τροπολογίες. Η Επιτροπή είναι σε θέση να αποδεχθεί εν μέρει τις τροπολογίες.

* Η ομάδα « Γεωργικές Στατιστικές » και η « Ειδική Επιτροπή Γεωργίας » του Συμβουλίου που συνήλθαν το Σεπτέμβριο του 2001, εξέδωσαν μια γνωμοδότηση που προσομοιάζει στο περιεχόμενο του παρόντος εγγράφου.

2. ΕΞΕΤΑΣΗ ΤΩΝ ΤΡΟΠΟΛΟΓΙΩΝ

Κατά τη σύνοδο ολομέλειας της 13ης Ιουνίου 2001, το Ευρωπαϊκό Κοινοβούλιο ενέκρινε την πρόταση της Επιτροπής με 2 τροπολογίες. Η Επιτροπή είναι σε θέση να αποδεχθεί εν μέρει τις τροπολογίες.

Τροπολογία 1 (άρθρο 1, παράγραφος 2) :

Η Επιτροπή αποδέχεται την διαγραφή των παραδειγμάτων από τα εσπεριδοειδή μικρόκαρπα.

Η Επιτροπή αποδέχεται το τμήμα που αφορά τη δυνατότητα τροποποίησης της « επιτροπολογίας» του πίνακα των ειδών προς έρευνα ο οποίος περιλαμβάνεται στο παράρτημα της πρότασης. Πράγματι, με την τροπολογία αυτή καθιερώνεται μια χρήσιμη ευελιξία στο προτεινόμενο κείμενο.

Τροπολογία 2 (άρθρο 2, παράγραφος 1) :

Η Επιτροπή αποδέχεται το τμήμα που αφορά τη διαγραφή των αναφορών στον « επανεμβολιασμό » και στην « καθαρή επιφάνεια ». Πράγματι, τούτο επιτρέπει την επίτευξη πιο αξιόπιστων αποτελεσμάτων.

3. ΣΥΜΠΕΡΑΣΜΑ

Δυνάμει του άρθρου 250, παράγραφος 2, της συνθήκης ΕΚ, η Επιτροπή τροποποιεί την εν λόγω πρόταση οδηγίας βάσει των προαναφερθέντων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος